b'\n_START_ARTICLE_\nAhmed ibn Fadlan\n_START_SECTION_\nRokopis\n_START_PARAGRAPH_\nDolgo \xc4\x8dasa je bil poznan samo tisti del njegove knjige, ki je bil prepisan v geografskem slovarju sirskega biografa in geografa Jakuta al-Hamavija v poglavju Volga, Ba\xc5\xa1kirci, Bolgari, Hazari, Horezm in Rusi in ga je leta 1823 objavil Fraehn. _NEWLINE_Leta 1923 je tur\xc5\xa1ki zgodovinar Zeki Validi Togan odkril njegov rokopis v muzeju Astan Quds v Ma\xc5\xa1hadu v Iranu. Rokopis MS 5229 je iz 13. stoletja (po islamskem koledarju 7. stoletje) in vsebuje 420 strani (210 folio). Med geografskimi razpravami je na straneh 390-420 tudi popolnej\xc5\xa1a verzija ibn Fadlanovega teksta. Nekateri odlomki, ki v MS 5229 manjkajo, so ohranjeni v delu perzijskega geografa Am\xc4\xabna R\xc4\x81z\xc4\xabja z naslovom Haft Iql\xc4\xabm (Sedem podnebij).\n_START_SECTION_\nDelegacija\n_START_PARAGRAPH_\nIbn Fadlan je leta 921 kot tajnik ambasadorja abasidskega kalifa al-Muktadirja odpotoval k elteberju Almi\xc5\xa1u, kralju Vol\xc5\xa1ke Bolgarije. Naloga kalifove delegacije je bila dose\xc4\x8di, da bolgarski kralj postane vezirjev vazal, v zameno pa bi dobil denar za graditev trdnjave. Misija je pri\xc5\xa1la do Bolgarov, vendar svoje naloge ni izpolnila, ker ni uspela zbrati dovolj denarja. Kralj je bil zaradi tega nejevoljen in je zato zavrnil prestop iz Malikijeve liturgije v Hanafijevo liturgijo, ki so jo prakticirali v Bagdadu._NEWLINE_Delegacija je zapustila Bagdad 21. junija 921 (11. safarja 309) in 12. maja 922 (12. muharema 310) pri\xc5\xa1la do Bolgarov. Iz Bagdada so potovali skozi Buharo in Horezm ju\xc5\xbeno od Aralskega jezera. Poglavar Oguzov (kudarkin) jim je obljubili varen prehod preko svojega ozemlja, vendar so jih celo pot nadlegovali njihovi cestni razbojniki, ki so bili, na sre\xc4\x8do, zelo podkupljivi. Zimo so pre\xc5\xbeiveli v Gorganu (Iran) spomladi pa so pre\xc4\x8dkali reko Ural in potovali proti severu, dokler niso pri vol\xc5\xa1kih jezerih severno od Samarskega zavoja naleteli na Bolgare._NEWLINE_Ko so prispeli do Bolgarov, je ibn Fadlan odpotoval v pokrajino Visu ob zgornji Kami in zapisal svoja zapa\xc5\xbeanja o trgovanju med Vol\xc5\xa1kimi Bolgari in lokalnimi finskimi plemeni.\n_START_SECTION_\nRusi\n_START_PARAGRAPH_\nBistven del ibn Fadlanovega poro\xc4\x8dila je posve\xc4\x8den opisu ljudstva, ki ga je imenoval R\xc5\xabs, \xd8\xb1\xd9\x88\xd8\xb3 ali R\xc5\xabsiyyah. Ve\xc4\x8dina strokovnjakov meni, da gre za Ruse oziroma Varjage, zato njegovi zapisi veljajo za najzgodnej\xc5\xa1i opisi Vikingov._NEWLINE_Rusi so prikazani kot trgovci, ki so postavili svoje trgovine na re\xc4\x8dnem bregu v bli\xc5\xbeini bolgarskega tabora. Opisani so kot visoki in vitki ljudje s svetlimi lasmi in ro\xc5\xbenato poltjo, popolnimi telesi in visokimi li\xc4\x8dnicami. Po celem telesu so tetovirani s temno modrimi ali temno zelenimi drevesnimi in drugimi vzorci. Vsi mo\xc5\xbeje so oboro\xc5\xbeeni s sekiro in dolgim no\xc5\xbeem. Popolno nasprotje njihove lepote je njihova higiena. Res je, da se vsak dan \xc4\x8de\xc5\xa1ejo, druga\xc4\x8de pa so gnusni, prosta\xc5\xa1ki in nepokvarjeni. Njegovi vtisi so v tem pogledu popolnoma nasprotni vtisom perzijskega popotnika Ahmeda ibn Rustaha. Ibn Fadlan opisuje tudi ladijski pokop enega od njihovih poglavarjev, v katerega je bilo vklju\xc4\x8deno tudi \xc5\xbertvovanje ljudi. _NEWLINE_Nekateri znanstveniki so prepri\xc4\x8dani, da se je to dogajalo v dana\xc5\xa1njem Balimerskem kompleksu v Tatarstanu.'